**PREGÓ DE LES FESTES DE S’ILLOT**

**14 d’agost de 2015**

 Senyores autoritats, silloters i silloteres, amics tots, benvinguts a l’inici de les nostres fetes.

 Quan vaig rebre la telefonada de la regidora de cultura per proposar-me que fos jo qui vos convidàs a la festa, vaig estar ben a punt de declinar la convidada pensant que qualsevol d’aquelles persones que dugin més anys que jo a S’Illot, que tinguin experiències més significatives i que sàpiguen comunicar més que jo ho podria fer millor. Però a la vegada no vaig voler despreciar tal honor.

 La vida va voler que ma mare es posàs de part estant a s’Illot, una nit tempestuosa de finals d’agost, i després d’uns dies d’haver nascut, varem tornar aquí i així varem passar de ser sis a set membres en la família. Haver nascut aquí va fer que estimàs i estimi tant aquest poble.

 Sa padrina Maria Parreta i el padrí Tomeu Caragol l’any 1947 varen comprar un solar just quan s’acabava d’establir, arran de la mar, però no damunt l’arena perquè tenien por a què la mar els entràs dins la casateta que varen construir. S’Illot era un lloc de garriga, pinar i ametllerar, de la garriga i el pinar ja només en queden un pocs i valents testimonis; el que ens queden més són ametllers que, pel nostre descuit, també s’estan morint sense que hi posem remei. Deien que hi havia tants de pins que des de Ca’n Mim es feia difícil trobar ca nostra i que, tot i estar ben aprop de la mar, les dunes i els cards impedien que es veiés l’aigua i em contaven que al mig del nostre carrer hi havia un pou d’on treien aigua per rentar-se després del bany a la mar. Potser per aquest motiu, de petit amb el meu germà varem seguir amb la costum de dutxar-nos tirant-nos un a l’altre un poal d’aigua fresca treta de la cisterna, gaudint de posar-nos al sol després d’una escarrufada entre crits i rialles. Crec que puc assegurar que els nostres padrins es varen enamorar d’aquest raconet, i nosaltres ja som la tercera generació d’hereus d’aquest enamorament. Record com la meva padrina, quan arribava aquí, sempre cantava una jota que deia:

 Si m’haguessiu vist venir / per dins un camp de terrossos/ el meu cor se feia a trossos / per arribar prest aquí.

 Els primers turistes que vingueren es meravellaven de la pau i la natura de S’Illot i del caràcter dels silloters. Juntament amb nosaltres, aquells turistes elegants i educats, vinguts d’enfora, se sentien un poc descobridors d’un paradís únic. La seva actitud era molt diferent a la que generalment tenen ara: no vivien d’esquena a nosaltres, sinó que ens volien conèixer, es feien entendre, respectaven l’entorn i la nostra manera de fer i s’integraven en la mesura del possible; potser per això no era estrany que moltes cases tinguéssim una família estrangera amiga.

 En aquells anys d’infantesa vaig créixer envoltat de grans silloters i silloteres que em varen ensenyar a valorar el nostre poble, en primer terme els meus padrins i pares, però també unes grans senyores, matriarques d’aquest lloc, i les seves famílies: ca madò Aina Llulla, madò Margalida Miramar i ca madò Baiona, ca’s Maies i ca madò Jaumeta, ca madò Juana Brun i ca na Moixeta, ca ses Raülles, madò Margalida de sa botiga, ca’n Coix i ca s’Escarranet, ca na Bou, madò Gostina... i un llarg enfilall de persones que no acabaria mai.

 A diferència d’altres pobles, on la vida es fa de persianes cap endins, aquí la vida es fa al carrer, a les terrasses i carreres, a la platja i al passeig. És per això que els veïnats formam una extensa família que comença amb els del propi carrer i s’estén a la resta del poble. Els llocs públics, els llocs de tots, són la casa comú en la que sorgeix l’amistat i el pensament, el compartir i la complicitat. Potser siguem molts els que, des d’aquest lloc de descans i diàleg assossegat, projectem el curs de l’hivern.

 Mai he sabut si s’Illot és un poble o una barriada i sovint he tingut la sensació de què és un racó del terme de Manacor que queda massa lluny del centre de decisions com per invertir-hi esforços i recursos públics, cosa que aprofit per criticar. No acabam d’entendre perquè el poc que s’ha fet per millorar S’Illot ha costat tant d’aconseguir-ho. Pot semblar que pel simple fet de què la majoria només estiguem uns mesos d’estiu aquí, ja no requereix tantes atencions com qualsevol altre nucli urbà del nostre terme, i avui vull deixar clar que els silloters no només ho som els dos mesos d’estiu, sinó tot l’any, i que els que queden tot l’any es mereixen el nostre més sentit reconeixement.

 S’Illot no té un centre definit, ni un carrer més important que l’altre i els silloters procedim de llocs molt diferents, tant de pobles de Mallorca com d’altres països. Tot això fa que ningú se senti estern i tothom visqui com a silloter de ple dret, fet totalment positiu i a potenciar, però també cal destacar que S’Illot i els silloters estem dins Mallorca i que tenim una personalitat i una cultura que s’ha de respectar i promoure i en cap sentit infravalorar o arraconar en ares a una falsa acollida i integració dels que venen de fora. Tenim l’oportunitat d’obrir-nos a la universalitat des de la nostra més abosulta i digna particularitat, sense renunciar ni a allò més petit i aparentment insignificant que ens han llegat els nostres avantpassats. Qui perd les arrels, perd la identitat.

 Aquí he passat les millors temporades de la meva vida, i els hiverns a S’Illot conserven la placidesa de la mar calmada i la forta personalitat de la mar brava. Només nosaltres, els d’aquí, podem entendre l’expressió de que com a S’Illot no hi ha enlloc que estiguem tan bé. És un poble on ens sentim lliures i còmodes, on ens podem mostrar tal com som, on tornam apreciar la vida senzilla amb allò imprescindible. Per això que quan som damunt la costa del Baviera i destriam la mar agafam coratge, i atravessam el Port el més aviat possible, tot i que sovint ens costa. Però en girar cap a ca’n Mim ja ens ve l’oloreta de marina i és quan el cor s’eixampla i intentam deixar penjades a alguna branca de pi les nostres preocupacions amb l’esperança de què l’oratge de la mar les alleugeri i que en tornar-les agafar ens siguin més bones de portar.

 La meva infantesa sillotera va transcórrer entre la platja i l’església, aquest edifici tan singular, potser el que té més personalitat de tot S’Illot i una de les nostres joies per estar feta amb l’esforç i el temps de molts dels nostres pares i padrins. Aquest edifici ens recorda que la feina en comú és la millor manera de fer poble, que ajuntant les forces podem construir coses belles que perdurin més enllà de nosaltres mateixos. Les festes que avui comencen són una bona ocasió per estar units i crear llaços de germanor.

 Fins i tot els anys que vaig viure fora de Mallorca em vaig sentir silloter. Quan l’enyorança me rondava, amb el record tornava a raconets de S’Illot: el mollet i sa punteta, el Bufador, la terrassa de ca nostra, l’espai de la vista cap a l’horitzó. S’Illot sempre m’ha donat més del que jo li he ofert: coratge per seguir caminant, lloc tendre on reposar i gaudir de la vida. Des d’aquí és més fàcil trobar el sentit de les nostres vides i tenir una mirada més positiva i esperançada sobre el món.

 Pot semblar que la història de S’Illot no té res d’especial perquè no hi ha hagut cap esdeveniment extraordinari digne de ser recollit en els llibres d’història, llevat d’aquell fet que més hagués valgut no hagués succeït mai i que va ser la torrentada de l’any 89 i que molts tenim gravada dins els ulls i la memòria. I és que la història de S’Illot es va improvisant dia a dia, amb les petites i senzills coses. Tot transcorre plàcida i tranquil·lament. I ja ens va bé així, doncs nosaltres patim el que els experts anomenarien la “*peresa sillotera*”, símptoma que apareix quan ens hem de vestir amb roba mudada i quan perdem la mar de vista. Aquesta *peresa sillotera* ens impedeix fer esforços que suposin desinstal·lar-nos de la nostra comoditat més absoluta que ens ofereix aquest poble. De fet, el remei que ens recomanen els entesos és fer una volteta fins al pont del Riuet o fins a ses Planeres, o a cala Morlanda o fins al bufador, i si és a la posta de sol o un dia de mala mar, fins a l’arenal de Sa Coma o fins al Castell de n’Amer, però sempre amb l’objectiu de després trobar el seure més bo o l’aigua de la mar més confortadora.

 La mar, ai la mar!. S’Illot té dues cares: l’emergida i la submergida. És única aquesta sensació de llevar-se la roba, trepitjar l’arena, arribar a la vorereta i comprovar que la nostra mar és l’eterna amiga que sempre ens espera i acull, i dir-nos uns als altres la immensa sort que tenim de gaudir d’aquest lloc i d’aquests moments. I nedar uns quants metres endins o fins a la roca de s’Illot i comprovar que el fons de la mar es conserva encara en tot el seu esplendor, i que baix la mar la vida es veu des d’una altre perspectiva i un té la sensació de què aquesta mar nostra ens renta per dins i ens retorna a la puresa del millor de nosaltres mateixos. Els silloters i silloteres vivim de cara a la mar, la tenim ben aprop, i no ens hi acostumam mai, sinó que cada dia ens sorprèn i fa que proclamem les grandeses de la nostra platja, encara que també massa sovint hem de patir que continuï rajant aigua de les clavegueres i que la mar estigui plena de plàstics. A S’Illot cada dia és nou i som molts els que el primer que fem és guaitar per saber com es desperta la mar, i si és d’uns dies d’aquells en els que la mar no es batega i sembla que estigui aferrada a les roques, encara ens corprèn i ens admira.

 Tots sentim aquest poble com a nostre, però des del meu humil parer, no basta el sentiment de pertinència, sinó que cal que passem a la militància i estar convençuts de què allò que no demanem i facem nosaltres, no ho farà ningú: no embrutar els llocs comuns, vigilar pel bon comportament dels que ens visiten, promoure els valors d’acollida, respecte i solidaritat, participar en les iniciatives que milloren el nostre entorn i exigir a les autoritats competents que ens garanteixin un pla de millora integral i sostenible, dialogat amb els veïnats, el qual ha de començar per la neteja dels carrers, les roques i la mar i ha de passar per la promoció de la dignitat humana, tenint especial esment en aquelles persones més vulnerables i en risc d’exclusió social i que sovint, enlluernats per la placidesa de l’estiueig, no sabem o no volem veure, i us puc assegurar per la meva experiència dins Càritas a S’Illot, i mes durant l’hivern, hi ha famílies que ho passen molt malament, nins avorrits i sense massa alternatives i gent que està molt sola.

 Amb freqüència imagin com devia ser aquell S’Illot verge, ple de pins i dunes, cards i lliris de mar, però no vull caure en la nostàlgia, sinó que vull tenir una mirada esperançada i creativa cap el futur i pensar que aquest poble nostre es pot embellir, que podem prendre decisions urbanístiques més encertades que les preses fins ara, que podem reduir la contaminació lumínica i acústica, que podem seguir gaudint dels pins enmig del carrer que mai ens han fet nosa i que ja no se’n tallarà cap més, que les zones humides i de conreu seran valorades, que les roques seran respectades i que tot serà més de tots. Apel al sentit comú de tothom per dur endavant nous reptes que tinguin per objectiu fer un poble més bell i més integrat en la natura.

 Avui comencen les nostres festes, que és quan S’Illot es mostra amb tot el seu esplendor. Quan era nin record com des del nostre terrat tiraven coets abans de cada acte, s’amollaven ànneres dins la mar des del mollet i es posava un pal ensabonat, trencàvem olles, fèiem carreres de sacs i cercaviles, es feien berbenes i comèdia damunt l’arena; el peix que s’agafava en el concurs de pesca l’anàvem a fer net damunt ses planeres per després fer bones coques, i també record com tot acabava amb la missa a l’Assumpta i un ball de pagès a alguna de les places o dels carrers amples. Amb poca cosa fèiem festa perquè el que sempre ens ha caracteritzat ha estat la senzillesa.

 Silloters i silloteres, és un repte de tots i totes seguir fent la història del nostre poble. Tenim motius de sobre per celebrar el nostre orgull de saber-nos d’aquí, per això us convit a que sortim als carrers i facem festa. No és tan important les activitats que s’han preparat com la participació nostra i l’esperit des del qual ho fem. Us convit a què, més que esperar a rebre, ens disposem a oferir el millor de nosaltres mateixos. Només donant als altres podrem estar més ben disposats a rebre. Un poble unit i content i és un poble viu i dinàmic. Ajuntem-nos fent pinya i donem a conèixer als visitants la nostra alegria de ser silloters.

 Veïnats i veïnades, molts d’anys i bones vistes i que visca S’Illot!

 Bartomeu Adrover Riera

 S’Illot, 14 agost de 2015